NOTĂ INFORMATIVĂ

la proiectul Hotărîrii Guvernului „Cu privire la aprobarea Conceptului tehnic al Sistemului Informaţional Automatizat „Registrul de stat al achiziţiilor publice” (MTender)”

Proiectul hotărîrii Guvernului cu privire la aprobarea Conceptului tehnic al Sistemului Informaţional Automatizat „Registrul de stat al achiziţiilor publice” (MTender) a fost elaborat în scopul realizării prevederilor Legii nr. 131 din 3 iulie 2015 privind achizițiile publice și a Strategiei de dezvoltare a sistemului de achiziții publice pentru anii 2016-2020 şi a Planului de acțiuni privind implementarea acesteia, aprobate prin Hotărîrea Guvernului nr. 1332 din 14 decembrie 2016, și în vederea implementării unui sistem electronic eficient și transparent de realizare, evidență și control al achizițiilor publice în Republica Moldova.

Tendinţa actuală peste tot în lume este de a dezvolta platforme electronice pentru a asigura publicitatea oportunităţilor de achiziţii (însoţite de documente de licitaţie) şi pentru atribuirea contractelor, dotate cu un mecanism de căutare eficient.

Un sistem electronic de achiziţii publice funcţional reprezintă unul dintre cele mai eficiente instrumente pentru sporirea transparenței şi a eficienţei procedurilor de achiziţii, iar crearea unui astfel de sistem constituie o componentă esenţială a reformei achiziţiilor publice.

Achizițiile publice electronice:

* Micșorează cheltuielile guvernamentale între 5% și 30%;
* Sporesc acoperirea oportunităților de achiziții publice, ceea ce duce la creșterea numărului de oferte;
* Economisesc resurse esențiale pentru tipărire, economiile estimate fiind cuprinse între 150 și 1200 lei per procedură de achiziție;
* Micșorează timpul procesului de achiziții cu 20 până la 40 la sută.

Analiza datelor privind cheltuielile guvernamentale permite economisirea banilor publici prin analiza cheltuielilor. Rapoartele analitice generate folosind achizițiile publice electronice contribuie la dezvoltarea politicile de achiziții publice.

Transparența achizițiilor publice, în special în ceea ce privește investițiile publice precum infrastructura, este esențială pentru îmbunătățirea încrederii în stabilitatea guvernului și a țării. Studiile privind gestionarea investițiilor publice subliniază importanța transparenței și a instituțiilor bine guvernate în etapele-cheie ale ciclului de investiții.

Guvernul are nevoie de sisteme robuste și transparente de planificare a resurselor guvernamentale pentru a demonstra eficiența. Sistemele transparente de achizițiile publice electronice reduc riscul perceput pentru utilizarea sistemelor naționale pentru achiziții publice.

Automatizarea achizițiilor publice are o importanță economică mare pentru furnizori, din cauza faptului că acestea sunt mai rapide.

În acest sens, Strategiei de dezvoltare a sistemului de achiziții publice prevede tranziția la comunicarea electronică a întregului proces de achiziții publice, începând cu planificarea procedurilor până la realizarea propriu-zisă a contractelor, care va conduce la reducerea poverii administrative pentru afaceri şi realizarea economiilor substanțiale de fonduri, timp şi capacitate administrativă.

Actualul sistem de achiziţii publice electronice SIA „RSAP” este tehnologic depășit și nu conține funcționalități care să asigure desfășurarea în formă electronică a întregului proces de achiziții și în același timp diferă conceptual de noul sistem „MTender”.

Sistemul actual este integrat doar cu două servicii de guvernare electronică (MPass și MCloud). Această arhitectură a SIA „RSAP” nu a fost dezvoltată conform standardelor de date existente la nivel național sau internațional. În consecință, sistemul actual nu acceptă integrarea Standardului privind datele deschise. Prin urmare, se constată necesitatea de a dezvolta un nou sistem dacă se dorește includerea Standardului privind datele deschise (OCDS) sau a oricărui alt standard.

În ceea ce privește scalabilitatea și flexibilitatea, două aspecte principale fac potențialul actual al SIA „RSAP” relativ scăzut:

* SIA „RSAP” funcționează în regim pilot, deoarece nu este complet și există unele limitări în ceea ce privește funcționalitățile care trebuie adăugate și volumul de date pe care sistemul îl poate gestiona.
* „Oracle” nu permite ca software-ul să fie plasat în Cloud, ceea ce presupune că, în cazul în care apare necesitatea urgentă de spațiu suplimentar pe server, Agenția Achiziții Publice nu va asigura această necesitate într-un model IaaS. În plus, avantajele cum ar fi plătiți pentru utilizare sau SaaS și PaaS sunt automat eliminate. Cu toate acestea, deoarece multe servicii publice au la bază „Oracle” iar strategia guvernamentală este de utilizarea M-Cloud, se discută pe marginea creării unui model care plasează o parte din software în servere fizice și o parte în Cloud.

Conceptul tehnic al Sistemului „MTender” va cuprinde ciclul integral de procese electronice pentru realizarea procedurilor de achiziție publică.

În vederea realizării unui sistem electronic de achiziții publice cu costuri reduse de întreținere, Sistemului „MTender” este bazat pe o arhitectură cu multiple platforme, care va cuprinde o Unitate Centrală de Date dezvoltată după principiul „Sursă deschisă” ce aparține și este operată de către Guvern, interconectată cu Platformele Electronice de Achiziții, dezvoltate de agenți economici privați, și Portalul web.

Sistemul „MTender” va fi interconectat cu sistemul trezorerial și serviciile electronice precum MConnect, MLog, eFactura, MPass, MPay, MSign, MNotify și va permite în regim online gestionarea procesului de achiziții publice, emiterea și circularea facturilor aferente contractelor de achiziții și efectuarea nemijlocită a plăților.

Printre avantajele și beneficiile Sistemului „MTender” pot fi evidențiate:

* economisirea resurselor financiare, datorită obținerii unor prețuri mai competitive şi faptului ca nu sunt implicate costuri suplimentare legate de procedurile desfășurate pe hârtie, precum şi sunt reduse costurile de tranzacționare;
* concurență sporită – mai multe oferte, oferă posibilitatea de a obţine bunul/serviciul de o calitate înalta la un preţ avantajos;
* întreg procesul de comunicare se desfășoară online, orice întrebare şi răspuns corespunzător sunt vizualizate pe portalul unic şi pe toate platformele în regim de timp real, astfel nu este necesar de a informa suplimentar ceilalți participanți la procedură (toți vad totul);
* transparență sporită – un argument forte în favoarea autorităţilor contractante care își desfășoară activitatea transparent şi onest;
* desfășurarea întregii proceduri de achiziţii publice în format electronic, inclusiv şi managementul contractului, simplifică procesul de evidență a procedurilor, precum şi modul de realizare a acestora.

În contextul celor enunţate, Ministerul Finanțelor propune spre aprobare proiectul hotărîrii Guvernului cu privire la aprobarea Conceptului tehnic al Sistemului Informaţional Automatizat „Registrul de stat al achiziţiilor publice” (MTender).

**Ministru Octavian ARMAȘU**